om oprettelse af et program for miljø- og klimaindsatsen (LIFE)

EU er førende på verdensplan for miljøbeskyttelse og klimatiltag og – som bekræftet i kommissionsformand Jean-Claude Junckers tale om Unionens tilstand i 2017 – ønsker at styrke denne rolle.

LIFE-programmet er som den eneste EU-fond udelukkende rettet mod miljø- og klimamål. Med sit beskedne budget er det målrettet en niche mellem de EU-programmer, som støtter forskning og innovation, på den ene side og de EU-programmer, som finansierer ibrugtagningen af foranstaltninger i stor målestok, på den anden side.

LIFE-aktiviteterne imødegår visse problemer direkte, hvor de optræder, men programmets væsentligste virkninger er indirekte, idet programmet fungerer som katalysator med henblik på at starte, udvide eller sætte skub i bæredygtig produktions-, distributions- og forbrugspraksis ved at støtte:

­udvikling og udveksling af bedste praksis og viden

­opbygning af kapacitet og fremskyndet gennemførelse af miljø- og klimalovgivning samt miljø- og klimapolitikker

­interessenter, der i lille målestok tester teknologier og løsninger, og

­mobilisering af finansiering fra andre kilder.

Denne konsekvensanalyse ledsager Kommissionens forslag om det fremtidige LIFE-program for miljø- og klimaindsatsen efter 2020 og opfylder kravene i finansforordningen om, at der skal udarbejdes en forudgående evaluering.

Udfordringer og muligheder for LIFE-programmet i den næste flerårige finansielle ramme

Den seneste midtvejsevaluering af LIFE-programmet bekræftede, at det gældende program er på rette vej til at blive effektivt , virkningsfuldt og relevant, og at det bidrager til Europa 2020-strategien. Derudover anser de fleste interessenter LIFE for at være et meget vigtigt instrument til håndtering af miljø- og klimaprioriteterne.

I forbindelse med midtvejsevalueringen blev der dog også peget på muligheder for yderligere at øge programmets samlede effektivitet, som ikke ville kunne virkeliggøres med en videreførelse af LIFE-programmet i sin aktuelle form og omfang i perioden 2021-2027. De vedrører navnlig muligheder for at forbedre sammenhængen mellem LIFE-programmet og andre EU-midler og styrke programmets katalytiske rolle. Der blev ligeledes peget på yderligere forbedringsmuligheder i relation til programmets strategiske fokus samt mulighederne for at effektivisere og forenkle forvaltningen af LIFE.

De foretrukne løsningsmodeller

Adskillige løsningsmodeller blev udpeget med henblik på at imødegå de påpegede udfordringer. Disse blev efterfølgende undersøgt nærmere med hensyn til deres effektivitet, virkningsfuldhed og kohærens. I den forbindelse blev der peget på en række specifikke forbedringsmuligheder for det nye program, som belyses i det følgende.

Der blev set nærmere på tre løsningsmodeller i relation til programmets dækning og anvendelsesområde:

1.Ved at udvide LIFE's anvendelsesområde til at omfatte kapacitetsopbyggende projekter på området ren energi, idet der tilføjes et delprogram om omstilling til ren energi, opnås en mere sammenhængende tilgang til finansieringen af kapacitetsopbyggende projekter på området ren energi, og samtidig sikres en bredere vifte af støttemodtagere bedre adgang.

2.Dette styrker støtten fra LIFE til mainstreaming af målsætningerne på natur- og biodiversitetsområdet. Dette vil styrke finansieringen af naturrelaterede projekter og forbedre kohærensen i EU-budgettets samlede struktur ved at lette en forbedret mainstreaming-tilgang. Det kan dog pålægge miljømyndighederne en yderligere planlægnings- og koordineringsindsats.

3.Ved at lade EU's oversøiske lande og territorier komme i betragtning til LIFE, især for natur- og biodiversitetsrelaterede foranstaltninger inden for delprogrammet Natur og biodiversitet, lukkes et potentielt hul i finansieringen af BEST-ordningen .

Forhøjes budgettet med det specifikke formål at inddrage omstilling til ren energi og/eller indføje et delprogram om natur, bør disse løsningsmodeller (løsningsmodel 1 og 2) medtages i LIFE-programmets struktur.

Ni løsningsmodeller blev udvalgt i relation til programmets gennemførelsesmekanismer og programforvaltning.